તેણે મનોમન માથું ધૂણાવી નાંખ્યું. રોયલ ફેમિલી, જૂના બ્રિટિશ ઉમરાવ પરિવારો જેવી બીટ પસંદ કરી ત્યારે જ તેને સાથીદારોએ ચેતવી હતી, 'ઈટ્સ ટફ સેગમેન્ટ... ઈતિહાસના હાડપીંજર કંઈક વાર ચૂંથાયા છે, એમાં નવી સ્ટોરી નહિ મળે...' પણ ત્યારે એ માની ન હતી. ઈતિહાસ પ્રત્યે, ઈતિહાસના પાત્રો પ્રત્યે તેને ઊંડો લગાવ હતો. ટાવર ઓફ લંડન કે બકિંગહામ પેલેસના એક એક પગથિયે તેને બ્લુ રંગનો ઝગ એપ્રન પહેરીને ઠાઠથી ચડતા સ્ટુઅર્ટ વંશના પ્રિન્સ દેખાતા. કેન્ટ પેલેસના પ્રાંગણમાં ધોળે દિવસે ય તેને સોળમી સદીના જેકબ બળવાખોરોની હિંસક કિલકારીઓ સંભળાતી. દુનિયાભરમાં ફેલાયેલી બ્રિટિશ કોલોનીનો ઈતિહાસ એ કડકડાટ સંભળાવી શકતી, પણ તેના કોઈ સાથીદારોને એ સાંભળવામાં કદી રસ ન પડતો. સૌ એને 'પકાઉ' ગણતાં, તેનો એડિટર સુદ્ધાં!